Up-542/03
Datum: 2003-10-28T00:00:00.000+01:00
ecli: ECLI:SI:USRS:2003:Up.542.03
vrsta: posamični akt
zadeva: ustavna pritožba
objavljeno: Neobjavljeno | 28.10.2003
dokument: US22796
akt: Ustavna pritožba A. A. zoper sklep Personalnega sveta Vrhovnega sodišča št. SuZ 1/2002-90 z dne 5. 6. 2003
resitev: zavrženje
izrek: Ustavna pritožba A. A. zoper sklep Personalnega sveta Vrhovnega sodišča št. SuZ 1/2002-90 z dne 5. 6. 2003 se zavrže.
stavek: Ustavno sodišče je glede na ureditev upravnega spora po Zakonu o upravnem sporu sprejelo stališče, da upravnega spora ni mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS ni več mogoče vložiti ustavne pritožbe pred izčrpanjem upravnega spora. Zato je Ustavno sodišče ustavno pritožbo zavrglo.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
podlaga: Člen 55.1.2, Zakon o Ustavnem sodišču [ZUstS]
datum_vloge: 2003-08-10T22:00:00.000Z
datum_odlocitve: 2003-10-27T23:00:00.000Z

# Up-542/03 - 4

14. 11. 2003

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 28. oktobra 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Personalnega sveta Vrhovnega sodišča št. SuZ 1/2002-90 z dne 5. 6. 2003 se zavrže.**

## OBRAZLOŽITEV

Pritožnica navaja, da je zoper izpodbijani sklep Personalnega sveta Vrhovnega sodišča sprožila upravni spor pri Upravnem sodišču, Oddelku v Novi Gorici, ki se vodi pod opravilno št. U 418/2003. Predlagala je tudi izdajo začasne odredbe, vendar jo je sodišče s sklepom št. U 418/2003 z dne 25. 7. 2003 zavrglo. Ker meni, da so zatrjevane kršitve očitne, in ker bi ji z izvršitvijo izpodbijanega akta nastale nepopravljive posledice, predlaga, naj Ustavno sodišče odloči pred izčrpanjem izrednih pravnih sredstev na podlagi drugega odstavka 51. člena Zakona o Ustavnem sodišču (v nadaljevanju ZUstS).

Pritožnica je zoper izpodbijani sklep vložila tožbo v upravnem sporu; postopek še ni končan. Ustavno sodišče je glede na ureditev upravnega spora po Zakonu o upravnem sporu (Uradni list RS, št. 50/97 in 70/00 - v nadaljevanju ZUS) sprejelo stališče, da upravnega spora ni mogoče šteti za izredno pravno sredstvo v smislu 51. člena ZUstS. To pomeni, da na podlagi drugega odstavka 51. člena ZUstS ni več mogoče vložiti ustavne pritožbe pred izčrpanjem upravnega spora. Takšno stališče je Ustavno sodišče sprejelo in razloge zanj obrazložilo že v sklepu št. Up-261/98 z dne 13. 1. 2000 (Uradni list RS, št. 6/2000 in OdlUS IX, 126).

Zato je Ustavno sodišče ustavno pritožbo zavrglo.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in na podlagi prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata

Milojka Modrijan